කටාර් දේශයේ හෝටලයක් තුළ සිදු වූ ගින්නක් හේතුවෙන් ශ්‍රී ලාංකික තරුණයකු මිය ගොස් ඇතැයි ශ්‍රී ලංකා විදේශ සේවා නියුක්ති කාර්යාංශය සඳහන් කරයි.මහල් නවයකින් සමන්විත මේ හෝටලයේ හටගත් ගින්න නිවා දැමීම සඳහා ගිනි නිවන භටයන් යෙදූ රසායනික ද්‍රව්‍යයක් ආග්‍රහණය වීමෙන් මේ ශ්‍රී ලාංකික තරුණයා මිය ගොස් ඇති බව ශ්‍රී ලංකා විදේශ සේවා නියුක්ති කාර්යාංශයේ අතිරේක සාමාන්‍යාධිකාරී එල්. කේ. රුහුණගේ මහතා ‘දිනමිණ’ ට පැවැසීය.මිය ගිය තරුණයා මාතලේ ප්‍රදේශයේ පදිංචි පහළ අලුත්ගෙදර රංජිත් හේමන්ත නැමැත්තකු බවට හදුනාගෙන ඇති අතර අදාළ සිද්ධිය පිළිබඳව ඔහුගේ පවුලේ ඥාතීන් දැනුම්වත් කැර තිබෙන බව ද හෙතෙම සඳහන් කෙළේය.ගින්න හටගත් හෝටලයේ විදුලි කාර්මික ශිල්පියකු ලෙස සේවය කැර ඇති ශ්‍රී ලාංකික තරුණයාගේ මළ සිරුර කඩිනමින් ශ්‍රී ලංකාවට ගෙන ඒමට අවශ්‍ය පියවර ගන්නා බව ද අතිරේක සාමාන්‍යාධිකාරීවරයා වැඩිදුරටත් කීවේ ය.  .